गाथा (अवेस्ता)
अवेस्ता में भी गाथा का वही अर्थ है जो वैदिक गाथा का है अर्थात् गेय मंत्र या गति का। ये संख्या में पांच हैं जिनके भीतर 17 मंत्र सम्मिलित माने जाते हैं। ये पांचों छंदों की दृष्टि से वर्गीकृत है और अपने आदि अक्षर के अनुसार विभिन्न नामों से विख्यात है। (१) अहुनवैती गाथा (यस्न 28-34) ; (२) उष्टावैती गाथा (यस्न 43-46) ; (३) स्पेन्ता मैन्यु गाथा (यस्न 47-50) ; (४) वोहु क्षथ्र गाथा (यस्न 51) ; (५) वाहिष्टो इष्टि गाथा (यस्न 53) अहुनवैती गाथा के अलाव सभी गाथाओं के नाम उनके आरम्भिक शब्द के आधार पर हैं। इन गाथाओं के छन्द त्रिष्टुभ-जगति छन्दों पर आधारित हैं। इन मंत्रों को पढ़ा जाता है, गाया नहीं जाता। गाथा अवेस्ता का प्राचीनतम अंश है जो रचना की दृष्टि से भी अत्यन्त महनीय मानी जाती है। इनके भीतर पारसी धर्म के सुधारक तथा प्रतिष्ठापक जरथुस्त्र मानवीय और ऐतिहासिक रूप में अपनी अभिव्यक्ति पाते हैं; यहाँ उनका यह काल्पनिक रूप, जो अवेस्ता के अन्य अंशों में प्रचुरता से उपलब्ध होता है, नितांत सत्ताहीन है। यहाँ वे ठोस जमीन पर चलनेवाले मानव हैं जिनमें जगत् के कार्यों के प्रति आशा निराशा, हर्ष विषाद की स्पष्ट छाया प्रतिबिंबित होती है। एक द्वितीय ईश्वर के प्रति उनकी आस्था नितान्त दृढ़ है जो जीवन के गतिशील परिवर्तन में भी अपनी एकता तथा सत्ता दृढ़ता से बनाए रहता है।